Kacariyos nalika wangsulipun Radèn Katong saking payudan ing sarèhning midhangêt bilih kyai dêmang Kutu punika anggadhahi pusaka warni dhuwung nama Kyai Jabardas ingkang kaloka mênggah ampuhipun tuwin dayanipun manawi pinuju pêrang rukêt kyai dêmang sagêd ngical botên kantênan, dene papan padununganipun katingal kados sagantên amulak-mulak. Ingkang makatên punika Radèn Katong dhawuh dhatêng abdi èstri, andikakakên ngupados titikan tuwin rekadaya murih sagêdipun kalampahan pusaka wau pisah kalihan kyai dêmang.